Andrejuvová, Anna, poslankyňa NR SR (2022-10-25):
Ďakujem pekne, pán predsedajúci. Ja by som uviedla pozmeňovací návrh zákona k zákonu pána ministra, on ho krátko odôvodnil, aby som možno na začiatok odôvodnila tento pozmeňujúci návrh. Je tam 37 bodov, má 20 strán. Takže skúsim s odôvodnením aspoň k jednotlivým bodom krátko povedať o čo ide a potom by som prečítala na konci celý ten pozmeňujúci návrh. Čiže 1. bod, to odôvodnenie je, že sa zavádza automatická účasť na starobnom dôchodkovom sporení pre každú fyzickú osobu, ktorej vznikne prvé stavebné, pardon, dôchodkové poistenie po nadobudnutí účinnosti príslušných ustanovení zákona a účasť v II. pilieri nebude povinná. V bode 2. V zmysle navrhovanej účinnej právnej úpravy je vznik účasti v II. pilieri viazaný na zápis zmluvy o starobnom dôchodkovom sporení do registra zmlúv vedenom Sociálnou poisťovňou. Bod 3. Navrhuje sa ustanoviť zánik právneho postavenia sporiteľa, ak počas 730 dní, teda dvoch rokov odo dňa vzniku prvej účasti uplatní svoje právo vystúpiť zo systému starobného dôchodkového sporenia prejavením vôle nebyť účastný na starobnom dôchodkovom sporení. Bod 4 a 5. V zásade navrhuje sa zjednotiť používanie pojmu na označenie dôchodkovej dávky vyplácanej v doživotnej forme. Bod 6, sa navrhuje zmena výplatnej fázy, podľa ktorej bude dôchodok z II. piliera v prvej časti výplatnej fázy vyplácaný výlučne programovým výberom z polovice nasporenej sumy až následne z druhej časti nasporenej sumy formou doživotného dôchodku a navrhuje sa reflektovať tieto zmeny aj pri ustanoveniach pre medián. Bod 7. Je to legislatívno-technická úprava. Súvisí so zmenou rozsahu dôchodkov. Bod 8. Je to takisto doplnenie dôvodov, na základe ktorých sa suma, ktorá bola odpísaná z osobného dôchodkového účtu, vedie pre dlhopisový garantovaný dôchodkový fond. Bod 9. Navrhuje sa, aby bola individuálna garancia pre sporiteľa zrušená, ak je osobný dôchodkový účet sporiteľa vedený pre dlhopisový garantovaný dôchodkový fond vynulovaný, a to z akéhokoľvek dôvodu. Bod 10. Je to vlastne spresnenie definície individuálnej garancie pre programový výber. Bod 11, navrhuje sa, aby bola individuálna garancia pre sporiteľa zrušená, ak je osobný dôchodkový účet sporiteľa vedený pre dlhopisový garantovaný dôchodkový fond vynulovaný, a to z akéhokoľvek dôvodu. Rovnako sa tiež navrhuje, aby sa individuálna garancia sporiteľovi začala znova vyrátavať v momente pripísania prvej dôchodkovej jednotky na dlhopisový garantovaný dôchodkový fond. Bod 12. Je to spresnenie definície sumy, ktorá je základom pre výpočet individuálnej garancie pre doživotný dôchodok. Bod 13. Je doplnenie dôvodov, na základe ktorých sa tá suma, ktorá bola odpísaná z osobného dôchodkového účtu vedeného pre dlhopisový garantovaný fond, odpočítava z individuálnej garancie. Bod 14. Navrhuje sa, aby bola individuálna garancia pre doživotný dôchodok sporiteľa a vzťahovala sa výlučne na povinné príspevky a penále rovnako ako na majetok tvorený z povinných príspevkov. Bod 15. Je zmena so zavedením automatického vstupu do systému starobného dôchodkového sporenia a navrhuje sa procesná subjektivita, čiže spôsobilosť fyzickej osoby. Bod 16. Navrhuje sa legislatívno-technická úprava v úvodnej vete § 64, ktorá súvisí so zmenou § 6, v ktorom sa rozlíšila definícia právneho postavenia sporiteľa. Bod 17. Je to legislatívno-technická zmena súvisiaca s prečíslovaním odseku po vypustení ods. 10 z § 64. Bod 18. V súvislosti so zrušením povinnej dôchodkovej správcovskej spoločnosti sa navrhuje doplnený majetok v dôchodkovom fonde podľa súčasného § 63d a navrhovaným zavedením individuálnej garancie je takisto nevyhnutné vypustiť povinnosť dôchodkovej správcovskej spoločnosti, informovať o povinnosti dôchodkovej správcovskej spoločnosti a dopĺňa majetok podľa aktuálneho znenia. Bod 19. Navrhovaná zmena súvisí s vypustením povinne dôchodkovej správcovskej spoločnosti a informácie o povinnosti tejto spoločnosti dopĺňať majetok podľa aktuálneho znenia zákona. Bod 20. Navrhuje sa, aby aj sporiteľ, ktorý neuzatvoril zmluvu o starobnom dôchodkovom sporení a zároveň nedoručil Sociálnej poisťovni oznámenie o tom, že nechce byť zúčastnený na starobnom dôchodkovom sporení, sa považoval za sporiteľa, ktorý uzatvoril zmluvu o starobnom dôchodkovom sporení. Rovnako sa navrhuje, aby takáto zmluva obsahovala len obmedzený rozsah údajov v porovnaní so štandardnou zmluvou o starobnom dôchodkovom sporení, ktorú sporiteľ uzatvoril na základe vlastného prejavu vôle, a aby súčasťou tejto zmluvy z dôvodu nahradenia prejavu vôle sporiteľa nebol v úvodzovkách názov dôchodkového fondu, ktorý si sporiteľ zvolil, a tým súvisiaci záväzok dôchodkovej správcovskej spoločnosti spravovať tento fond. Rovnako sa navrhuje, aby táto zmluva neobsahovala ani vyhlásenie dôchodkovej správcovskej spoločnosti o splnení povinnosti podľa § 64 ods. 5 a 6 zákona a rovnako sa navrhuje predvolená investičná stratégia, v rámci ktorej sa navrhuje, aby bol majetok sporiteľa počas prvej fázy sporenia umiestňovaný výlučne do akciových investícii, aby sa táto zmluva, aby táto zmluva obsahovala názov indexovaného negarantovaného dôchodkového fondu. A záver tohto bodu je, aby Slovenská sporiteľňa považovala za uzatvorenie zmluvy o starobnom dôchodkovom sporení na ďalšie úkony súvisiace s touto zmluvou navrhuje, aby sa na určení dôchodkovej správcovskej spoločnosti Sociálnou poisťovňou považovalo na uzatvorenie zmluvy o starobnom dôchodkovom sporení. Sporiteľ bude mať možnosť po určení dôchodkovej správcovskej spoločnosti Sociálnu poisťovňu proaktívne zmeniť dôchodkový fond alebo aj samotného správcu. Bod 21. Z dôvodu zavedenia automatického vstupu do II. piliera a uzatvárania zmluvy sa navrhuje rozšíriť, sa navrhujú rozšíriť dôvody nezapísania zmluvy o starobnom dôchodkovom sporení do registra zmlúv o situáciu, ak k uzatvoreniu zmluvy o starobnom dôchodkovom sporení došlo v rozpore s § 64 ods. 1. To je vlastne po uplynutí 180 dní odo dňa vzniku prvej účasti sporiteľa na starobnom dôchodkovom sporení. Bod 22, 23, ide o legislatívno-technické zmeny v súvislosti s navrhovaným zavedením automatického vstupu do II. piliera. Bod 24. V súvislosti s návrhom na prideľovanie dôchodkovej správcovskej spoločnosti Sociálnou poisťovňou v prípade, ak fyzická osoba nepristúpi aktívne k uzatvoreniu zmluvy o starobnom dôchodkovom sporení v lehote 180 dní odo dňa vzniku prvej účasti na starobnom dôchodkovom sporení a v rovnakej lehote nedoručí Sociálnej poisťovni oznámenie z prejavu vôle nebyť zúčastnená v systéme, a to v novom § 64aa sa navrhuje ustanoviť určenie dôchodkovej správcovskej spoločnosti Sociálnou poisťovňou, a to do 30 dní od uplynutia tejto lehoty. Sociálna poisťovňa určí dôchodkovú správcovskú spoločnosť sama podľa vopred definovaného kľúča, ktorým je postupné prideľovanie dôchodkovej správcovskej spoločnosti v abecednom poradí podľa ich obchodného názvu. Sporiteľ, ktorému sa určila, ktorému určila dôchodkovú správcovskú spoločnosť Sociálna poisťovňa, bude sporiteľom v predvolenej investičnej stratégii. V § 64 ods. 3 sa navrhuje ustanoviť povinnosť pre Sociálnu poisťovňu, a to do ôsmich dní od určenia dôchodkovej správcovskej spoločnosti, zaslať sporiteľovi oznámenie o určení dôchodkového správcu. V § 64aa ods. 4 sa pre Sociálnu poisťovňu navrhuje povinnosť zaviesť povinné príspevky na starobné dôchodkové sporenie a odo dňa vzniku prvej účasti sporiteľa na stavebnom, pardon, na starobnom dôchodkovom sporení na účet nepriradených platieb v príslušnej dôchodkovej správcovskej spoločnosti, a to do troch dní od určenia dôchodkovej správcovskej spoločnosti Sociálnou poisťovňou. Bod 25, 26 je takisto legislatívno-technická úprava v § 64 ods. 3 len zmenou v § 64aa ods. 3 písm. c). Bod 27. Je to takisto legislatívno-technická úprava v ods. 7 a 8, ktoré súvisia s novou výplatnou fázou. Bod 28, 29, 30, 31 sa navrhujú legislatívno-technické úpravy v súvislosti s vyvolanou zmenou vypustenia ods. 7 a 8 v § 92. Bod 32. Z dôvodu navrhovanej účinnosti ustanovení vzťahujúcich sa na novú výplatnú fázu od 1. januára 2024 sa navrhuje vloženie ods. 7 a 8 a do § 92 a do § 92 a zároveň sa navrhujú legislatívno-technické úpravy s tým súvisiace. Bod 33. Rezort práce je zodpovedný za aj za zabezpečenie spravodlivého prerozdelenia zdrojov na dôchodkové zabezpečenie, a preto je nevyhnutné, aby malo pri nastavení systému dôchodkového zabezpečenia, ktorý má byť schopný generovať adekvátny príjem v starobe, prístup ku všetkým relevantným informáciám a údajom, ktoré dôchodkové správcovské spoločnosti spravujú, a to vrátane osobných údajov, ktoré na zabezpečenie výkonu tejto úlohy potrebuje. Samozrejme, pre ministerstvo znamená aj vyhodnotenie jednotlivých realizovaných politík a môže takto štát v budúcnosti sa zamerať aj na také opatrenia, ktoré majú potenciál napríklad zmenšiť rozdiely v úsporách na dôchodok medzi mužmi a ženami a prispieť k zlepšeniu ekonomickej situácie žien na dôchodku, kedy čelia výrazne vyššiemu riziku chudoby ako muži. A bod 34, sa navrhuje reorganizovať poradie prechodných ustanovení vzhľadom na odsunutie účinnosti na zavedenie predvolenej investičnej stratégie. Takisto aj vzhľadom na nepriaznivý vývoj na finančných trhoch a v záujme udržania stability sektora starobného dôchodkového sporenia sa navrhuje prechodné zvýšenie odplaty za správu dôchodkového fondu. Vstup do systému starobného dôchodkového sporenia je v zmysle účinnej právnej úpravy umožnený fyzickým osobám, ktorým prvé dôchodkové sporenie ku dňu podpisu zmluvy o starobnom dôchodkovom sporení mali menej ako 35 rokov veku, a fyzickým osobám, ktoré boli pred 1. januárom 2005 dôchodkovo poistené v čase od 1. januára 2005 do 30. júla 2006, boli zaradené do evidencie uchádzačov o zamestnanie alebo študovali až do 31. decembra 2012, neboli dôchodkovo poistené, ak im po 31. decembri 2012 vznikne dôchodkové poistenie podľa zákona, vznik účasti je takisto viazaný na uzatvorenie zmluvy o starobnom dôchodkovom sporení, ako aj na existenciu dôchodkového poistenia. Ďalej je to, dôchodková správcovská spoločnosť bude mať dostatočne dlhú legisvakančnú lehotu na vykonanie všetkých administratívnych úkonov, ako aj na zmenu týchto informačných systémov, ktoré je potrebné na zavedenie tejto prepôvodnej investičnej stratégie. Navrhuje sa aj posunutie účinnosti tohto ustanovenia kvôli tejto predvolenej investičnej stratégii na 1. mája 2023. Ďalej je to za účelom korekcie hromadného presunu sporiteľov do dlhopisových garantovaných fondov, dôchodkových fondov sa podľa § 123ai ods. 2 v súlade s cieľom predvolenej investičnej stratégie navrhuje zosúladiť majetok dotknutých sporiteľov s predvolenou investičnou stratégiou, a to tak, aby sa to výlučne týkalo sporiteľov, ktorí sa narodili v roku 1969 a neskôr. Rovnako sa navrhuje predložiť obdobie presúvania majetku definovanej množiny sporiteľov do predvolenej investičnej stratégie do 31. decembra 2025, a to najmä z dôvodu dlhodobej nepriaznivej situácie na finančných trhoch, kedy by rýchlejší presun do akciových investícií nemusel byť z pohľadu sporiteľa, ktorého majetok sa presúva, optimálny. Ďalej sa v nadväznosti na navrhované predĺženie obdobia na presúvanie majetku u definovanej množiny sporiteľov do predvolenej investičnej stratégie do 31. decembra 2025 sa navrhuje, aby aj Národná banka Slovenska mohla poskytnúť dôchodkovej správcovskej spoločnosti dlhší horizont na presun, aby to bolo v záujme, samozrejme, sporiteľov. Ďalej je to v nadväznosti na presun majetku sporiteľov podľa § 123bm sa podľa sporiteľov, ktorí sa narodili v roku 1968 a skôr a po presune podľa § 123ai ods. 2 nevykonali žiadnu aktivitu, navrhuje, aby sa ich majetok s ohľadom na možné investičné riziká ponechal v dlhopisových garantovaných dôchodkových fondoch, avšak za účelom zefektívnenia starobného dôchodkového sporenia a nakoniec za účelom posilnenia ich hmotného zabezpečenia v starobe. A preto sa navrhuje, aby ich nové povinné príspevky pripisovali do indexového negarantovaného dôchodkového fondu. Rovnako sa navrhuje posunutie lehoty na 31. mája 2023, tak aby sa táto lehota zosúladila s lehotou pre sporiteľov uvedených v § 123be ods. 3. Rovnako sa navrhuje, aby sa fyzická osoba informovala, ktoré by sa, pardon, navrhuje sa informovať fyzické osoby, ktoré vstúpia do II piliera v období od začiatku roka 2023 do nadobudnutia účinnosti ustanovení, ktoré zavádzajú automatický vstup a predvolenú investičnú stratégiu, o možnosti vstúpiť do predvolenej investičnej stratégie, pardon. (Reakcia z pléna.) Bod 35. Navrhuje sa presun účinnosť ustanovení upravujúcich zavedenie predvolenej investičnej stratégie z 1. januára 2023 na 1. mája 2023. Bod 36. Navrhuje sa opraviť chybu v úprave krátenia starobného dôchodku vyplácaného z l. piliera vzhľadom na zmenu pomeru platenia odvodov do l. a II. piliera. Bod 37. Navrhuje sa ustanoviť obdobie, počas ktorého Sociálna poisťovňa neplatí penále v súvislosti so zavedením automatického vstupu. Teraz by som vám prečítala celý pozmeňujúci návrh. Pozmeňujúci návrh poslankyne Národnej rady Slovenskej republiky Anny Andrejuvovej k návrhu zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1104). 1. V Čl. I sa za bod 1 vkladá nový bod 2, ktorý znie: „2. V § 6 posledná veta znie: „Sporiteľ podľa tohto zákona je aj fyzická osoba, ktorej vznikla prvá účasť na starobnom dôchodkovom sporení, do uzatvorenia prvej zmluvy o starobnom dôchodkovom sporení.“.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. mája 2023, čo sa premietne do článku o účinnosti. 2. V Čl. I sa za bod 3 vkladá nový bod 4, ktorý znie: „4. § 15 vrátane nadpisu znie: „§ 15 Vznik a zánik prvej účasti na starobnom dôchodkovom sporení (1) Prvá účasť na starobnom dôchodkovom sporení vzniká a) dňom vzniku prvého dôchodkového poistenia podľa osobitného predpisu,3) ak fyzická osoba nedovŕšila 40 rokov veku, b) fyzickej osobe, ktorá uzatvorila zmluvu o starobnom dôchodkovom sporení podľa § 64 ods. 2 a ktorá 1. je dôchodkovo poistená podľa osobitného predpisu3) k prvému dňu kalendárneho mesiaca nasledujúceho po kalendárnom mesiaci, v ktorom Sociálna poisťovňa zapísala zmluvu o starobnom dôchodkovom sporení do registra zmlúv, 2. nie je dôchodkovo poistená podľa osobitného predpisu3) dňom vzniku prvého dôchodkového poistenia podľa osobitného predpisu,3) po kalendárnom mesiaci, v ktorom Sociálna poisťovňa zapísala zmluvu o starobnom dôchodkovom sporení do registra zmlúv. (2) V § 15 znie: Vek podľa odseku 1 sa zvyšuje spôsobom podľa § 92 ods. 5 písm. b). (3) Prvá účasť na starobnom dôchodkovom sporení zaniká dňom zániku dôchodkového poistenia podľa osobitného predpisu,3)	ktoré trvalo ku dňu jej vzniku, alebo dňom, ktorého predchádza dňu, od ktorého je fyzická osoba poberateľom starobného dôchodku alebo predčasného starobného dôchodku. (4) Sociálna poisťovňa je povinná do 60 dní od vzniku prvej účasti na starobnom dôchodkovom sporení zaslať fyzickej osobe podľa odseku 1 informáciu o a) práve tejto fyzickej osoby uzatvoriť zmluvu o starobnom dôchodkovom sporení s ňou vybranou dôchodkovou správcovskou spoločnosťou, a to do 180 dní odo dňa vzniku prvej účasti na starobnom dôchodkovom sporení, b) názve a sídle všetkých dôchodkových správcovských spoločností, s ktorými môže táto fyzická osoba uzatvoriť zmluvu o starobnom dôchodkovom sporení, c) povinnosti Sociálnej poisťovne určiť tejto fyzickej osobe dôchodkovú správcovskú spoločnosť, ak v lehote 180 dní odo dňa vzniku prvej účasti na starobnom dôchodkovom sporení neuzatvorí zmluvu o starobnom dôchodkovom sporení s ňou vybranou dôchodkovou správcovskou spoločnosťou, d) práve tejto fyzickej osoby prejaviť vôľu nebyť zúčastnená na starobnom dôchodkovom sporení, a to do 730 dní odo dňa vzniku prvej účasti na starobnom dôchodkovom sporení, e) práve sporiteľa, ktorý prejaví vôľu nebyť zúčastnený na starobnom dôchodkovom sporení, opätovne uzatvoriť zmluvu o starobnom dôchodkovom sporení, ak ku dňu podpisu tejto zmluvy nedovŕši vek podľa odsekov 1 a 2. (5) Informácia podľa odseku 4 musí byt' zostavená zrozumiteľne a bez použitia odbornej terminológie.“.“ Nasledujúce body sa primerane prečíslujú, čo sa premietne do článku o účinnosti. Tento bod nadobúda účinnosť 1. mája 2023, čo sa premietne do článku o účinnosti. 3. V Čl. I sa za bod 5 vkladá nový bod 6, ktorý znie: „6. V § 17... (Prerušenie vystúpenia predsedajúcim.)